北珠怨
作者：方回
朝代：宋

paragraphs: 北方有奇蚌，産珠紅晶熒。
天鵝腹中物，萬仞翔冥冥。
此貪孰能致，俊鷹海東青。
鈎戟爲爪喙，利刀以爲翎。
採之肅慎氏，扶桑隔滄溟。
無厭耶律家，苛取不暫停。
中夏得此珠，艷飾生芳馨。
遼人貿此珠，易寶銜□軿。
東夷此爲恨，耻罍嗟罄瓶。
渡兵鴨綠水，犁掃黄龍庭。
夾山一以滅，河朔無鎖扃。
幽燕及淮江，赤地戰血腥。
徒以一珠故，百億殃生靈。
兩國失宗社，萬乘棲囚囹。
旅獒戒異物，聖人存爲經。
徒以一珠故，天地生蟲螟。
此事有本原，貛郎柄熙寧。
力行商君法，詭勒燕然銘。
延致衆姦鬼，壞敗先朝廷。
焉得致渠魁，轘裂具五刑。
鍾山有遺瘞，漾之江中泠。
我作北珠怨，哀歌誰忍聽。